BRUSEL. Európska komisia (EK) v utorok potvrdila, že odmietla návrh rozpočtu na rok 2019, ktorý jej na posúdenie zaslala talianska vláda.
Ide o prvý prípad v histórii EÚ keď došlo k takémuto tvrdému stanovisku exekutívy EÚ.
Rím ma tri týždne
Predstavitelia EK boli v utorok na pracovnom výjazde v Štrasburgu, kde prebieha plenárne zasadnutie Európskeho parlamentu.Prečítajte si tiež:Čítajte
Eurokomisár pre hospodárske záležitosti Pierre Moscovici počas tlačovej konferencie uviedol, že Európska komisia požiada vládu Talianska, aby "prehodnotila svoj rozpočet", ktorý je z veľkej časti mimo scenárov prípustných pre exekutívu EÚ.
Vláda premiéra Giuseppeho Conteho dostala k dispozícii tri týždne na vytvorenie nového rozpočtu, ktorý musí následne prezentovať Bruselu.
Neuberieme ani euro, odkazuje Rím
Taliansko však odkázalo, že sa bude držať svojich rozpočtových plánov a Komisia podľa Ríma nemá právo sa do toho miešať.
"Neuberieme z rozpočtu ani jedno euro," povedal novinárom taliansky vicepremiér Matteo Salvini počas svojho pobytu v Bukurešti.
"Ja osobne som k dispozícii a môžem ísť dokonca zajtra na schôdzku so predsedom Európskej komisie, aby som vysvetlil, ako bude talianska ekonomika rásť vďaka tomuto manévru. Ale nikto nevezme jedno euro z tohto rozpočtu," vyhlásil Salvini.
Talianska vládna koalícia, ktorú tvorí extrémne pravicová Liga (bývalá Liga severu) a protisystémové Hnutie piatich hviezd (M5S) predložila na budúci rok rozpočet s deficitom na úrovni 2,4 percenta HDP.
Ide o obrovský posun voči zámerom predošlej vlády, ktorá navrhovala 0,8-% rozpočtový deficit. V tomto duchu chce Taliansko pokračovať po dobu troch rokov, keď na rok 2020 navrhlo deficit vo výške 2,1 percenta a v roku 2021 na úrovni 1,8 percenta.
Verejný dlh Talianska sa v súčasnosti pohybuje okolo 131 percent HDP, v roku 2021 by podľa návrhov vlády mal byť na úrovni 126,5 percenta.
Eurokomisia chcela vysvetlenia
Eurokomisia poskytla Rímu termín do pondelka , aby poskytla "vysvetlenia" ku svojmu rozpočtu na rok 2019, avšak Conteho vláda v štvorstranovom liste zdôraznila, že si je vedomá faktu, že navrhnutý rozpočet "nie je v súlade s pravidlami Paktu stability a rastu".
Premiér Conte však zároveň exekutívu EÚ ubezpečil o európskom smerovaní Talianska a spresnil, že jeho krajina nemá za cieľ vystúpiť z eurozóny alebo z EÚ.